**În zidul meu de Ană**

*EliGlodean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când a venit, aşa, ca un însemn,

cu geana scrijelind în trup de lemn,

privea fără de ţintă-n viaţa mea

citind, în şoaptă, dincolo de ea.

Purta în păru-i albe flori marine,

adâncuri de oceane pe retine,

cald susur de izvor în răsuflare

și-n pas molatic...dulce cadențare.

Stăteam închisă-n putredul meu trunchi

ca sufletul să-mi cadă în genunchi

când ea, din stele scurse pe pământ,

un cosmic vânt împrăştia-n cuvânt.

Într-un acord de linişte deplină

şi îmbrăcată-n straie de lumină,

eu o ţineam ca un copil, de mână,

și-o imploram cu lacrimi să rămână.

”Nu pot să stau, însă, te rog, învață

să trăiești clipa cât o-ntreagă viață

și-ai să-nțelegi, sub timpul tăvălug,

iubirea-i ca o ardere pe rug,

iar restul doar o lungă așteptare

în care orice vis spre ziuă moare.”

Și-n timp ce firul magic mi-l scurta

de mine tot mai mult se-ndepărta

lăsându-mă femeia de-altădată

în zidul meu de... Ană-ncătuşată.